**СВАЯЦКА-РОДНАСНЫЯ АДНОСІНЫ Ў БЕЛАРУСКАЙ ФРАЗЕАЛОГІІ І ЭТНАКУЛЬТУРЫ**

*Садоўская А. Л.*

Сваяцка-роднасныя адносіны заўсёды адыгрывалі значную ролю ў традыцыйнай беларускай этнакультуры і свядомасці нашых продкаў. Асаблівая ўвага ў сям’і надзялялася бацьку і маці, вобразы якіх знайшлі шырокае і глыбокае асэнсаванне ў традыцыйным фальклоры і фразеалагічна-парэміялагічным матэрыяле; не менш важным кампанентам сямейна-родавых каштоўнасцей былі ўзаемаадносіны паміж бацькамі і дзецьмі, сямейнае выхаванне, шанаванне продкаў і да т.п. Аднак, апісанне шматграннасці сваяцка-роднасных стасункаў не будзе вычарпальным без асэнсавання ролі ў пабудове гэтых адносінаў такіх “персанажаў”, як *зяць, цешча, прымак, нявестка, свякроў, свёкар, залоўка*, чаму і прысвечаны наш даклад.

Агульнавядома, што зяць – гэта муж дачкі. Новаму сваяку пры ўваходжанні ў сям’ю казалі: *Адно дзіця народжанае (дачка), а другое наканаванае (зяць); Адно дзiця раджона, а другое суджона*,але: *Белы снег, ды не сыр, добры зяць, ды не сын.* Лічылі, што з зяця мала карысці, больш растрат: *Зяць* – *толькі узяць; Цесць любіць чэсць, а зяць любіць узяць; Залаты зяць, ды няма дзе залатое лыжкі ўзяць.* Згодна з фразеалагічным матэрыялам, вельмі супярэчлівыя і рознабаковыя адносіны складваюцца ў зяця з цешчай – жончынай маці. Яна, напрыклад, то ежу хавае, каб не пачаставаць любімага зяця, то нааддварот – усё выстаўляе на стол дзеля яго пачастунку: *Як зяць за парог, дык цёшча за пірог; Зяць за парог – цешча за яечню; Зяць на двор – цешча за яйцы; Зяць на двор, то й чарка на стол.* З паціцыі цешчы – *Зяць усё пажрэ: яйца зварыць і юшку пажлукціць.* А зяць, у сваю чаргу, абдзяляе праз гэта цешчу: *Як цёшчы зяць укроіць хлеба, то кажа: на хутчэй, бо пераломіцца; а як жонцы: на, бо рука замлела.* У сувязі са сказаным прыгадаем і наступную прыгаворку: *Закурым, каб цешча зачхала.*

Адносіны да цешчы ў зяця часта былі пабудаваны толькі на абавязковасці, бо цешча – маці любімай жонкі, і ўнікнуць ад зносінаў з ёй было немагчыма: *Жонка для савету, цешча для прывету, а маці радней усяго свету.* Любіў жа зяць цешчу і рад быў яе бачыць, паводле народных назіранняў, толькі як вып’е: *Такі зяць: як п'яны, дык вітаецца, а як цвярозы, дык ругаецца.* Ці не бачыць ніколі: *Рад бы я быў, каб бацька жыў, а цешча памярла.* Разам з тым, цешча і зяць як блізкія родзічы былі ў свядомасці беларусаў цесна звязаны паміж сабой, пра што сведчыць, напрыклад, наступны выраз: *Скараў бог цёшчу за зяцевы грахі.*

Але былі і прыемныя моманты ў адносінах паміж цешчай і зяцем – гэта прыезд у госці “да цешчы на блінцы”. Цешча пякла бліны, налівала чарку, што адлюстравалася нават у прымаўках ваенных часоў: *На вайне (на перадавой) – гэта не ў цешчы ў гасцях; На вайну (на перадавую) – гэта не да цешчы на бліны.* Але, нягледзячы на гэта, зяць, пад’еўшы, папіўшы, хацеў як мага хутчэй збегчы: *Быў у цёшчы, рад уцёкшы; Жонка люба для савету, а цёшча* – *для заезду.* У сувязі з гэтым, канешне ж, зяцем цаніўся матэрыяльны дабрабыт і багацце цешчы: *Зяць любіць цёшчу багатую, а жонку здаровую.*

Цэлы комплекс фразеалагічна-парэміялагічных адзінак прысвечаны апісанню вобразу цешчы*.* Створаны вобраз досыць яркі, але не самы пазітыўны. Перадусім, відаць, таму, што цешча надакучвала сваімі павучаннямі і часта бессэнсоўнымі перамовамі: *Пранік бялізну палошча, а цёшча языком хвошча.* Усё нядобрае, няякаснае, небяспечнае, нясмачнае маглі называць *цешчыным*: *цешчын язык* – круты і небяспечны паварот на дарозе; *толькі цешчу вазіць* – так казалі пра вельмі кепскую, з ухабамі дарогу; *цешчын мёд*– гарчыца.

Калі зяць пасля вяселля не забіраў жонку ў свой дом, а пераязжаў да цешчы, яго называлі *прымаком*. Быць прымаком было ганебна і сорамна, жыццё прымака параўноўвалі з сабачым: *Хто ў прымаках не бывае, той і гора не знае; Прымачы хлеб – сабачы.* У жончыным доме ён падпарадкоўваўся цешчы або цесцю і абавязаны быў выконваць усе іх загады, часта прымак не меў нават права голасу пры вырашэнні якіх-небудзь пытанняў у доме. Таму ў яго адрас адрасаваны жартаўлівы выраз *Прымак пятнаццаць гадоў цешчынага ката на "вы" заве.* Зыходзячы з усяго сказанага вышэй зразумела, што жыццё прымака ў хаце цешчы было маларадаснае, яго маглі ў любы момант выгнаць нават за нязначны праступак: *Прымак – тэй жа парабак; Прымачку і торбачка на кручку.* Але трываў гэта ўсё зяць дзеля сваёй жа выгады: *Няма ў хаце сала й малака, дык няма і прымака.*

Падобныя адносіны ў доме свекрыві чакалі і нявестку – жонку сына, пра што таксама сведчаць беларускія ўстойлівыя выразы: *Кукушка – не птушка, нявестка – не дачушка; Нявестка не дачушка – сяннік не падушка;* *Свякроў любіць нявестку, як сабакі дзеда; Самая грубая дзяруга ў нявесткі; Хоць нявесткі няма, але андарак вісіць: як-ніяк нявесткай смярдзіць.* Са з’яўленнем нявесткі ў хаце змяняліся і некаторыя парадкі: *Калі ў хаце завядзецца нявесціна лыжка, то не будзе старому ложка.* Чым больш станавілася гаспадынь ў хаце – тым менш работы рабілася па дому: *Дзе нявесткі ў хаце тры, там няма вады ў вядры.* Нават калі родная дачка свекрыві была гаспадыняй, не лепшай за нявестку, да чужога дзіцяці ўсё роўна адносіліся горш: *На дачку крычу, а нявестка дола дайся.*

Свякроў (маці мужа), пра што згадвалася і вышэй, не ўяўлялася народу добрай і спагадлівай ў адносінах да нявесткі: *Свякруха добра не бывае, усё ліхая ды ліхая; Свякроў – пся кроў; У каго свякроў дурная, то й дома не ахвоціцца.* Адносіны паміж гэтымі дзвюма жанчынамі аднаго роду забаўлялі суседзяў і аднавяскоўцаў: *Свякруха і нявестка – сялу павестка.* Негарманічныя адносіны паміж свякроўю і нявесткай часта перадаваліся праз пакаленні: *Ці не дзіва, што нявестка стала свякрухаю; Помніць свякруха свае маладыя гады і нявестцы не верыць.*

Народ меркаваў, што нявестцы удаецца лягчэй наладзіць адносiны з мужчынскай паловай сваякоў мужа i значна горш і цяжэй складваюцца адносiны з паловай жаночай, асаблiва з сёстрамi абранніка, пра што сведчаць і фразеалагічныя выразы: *А залоўка злая, як свякроў ліхая; Лучшай дзевераў чатыры, чым заловачка адна; Залоўка – змяіная галоўка.* Так або інакш, але ў чужым для дзяўчыны доме свёкра і свекрыві было заўсёды горш, чым у доме родных бацькоў: *Як была я ў баценька, то была чубаценька, а як трапіла да свякрухі, то аб’елі чубок мухі; Як я была ў баценькі, то й была хароша, а цяпер у свёкара – як белая бяроза; Свякор нявестку навучаець, да ў лоб векам лучаець.* Таму, калі маладая дзяўчына пасля вяселля пакідала родную хату, яна прасіла ў Бога лепшай долі ў чужым доме: *Ой, дай, божа, добру долю: свёкарку – як баценьку, свякроўку – як маценьку; дзеверка – як браценьку, залоўку – як сястрычку.*

Абапіраючыся на прыведзеныя парэміі, можна зразумець, што жыццё ў новага члена сям’і было, як казалі ў народзе, *“не мёд”.* Маці як мужа, так і жонкі часта з недаверам і пагардай адносілася да выбранніка свайго дзіцяці. Асабліва, як сведчыць прааналізаваны моўны матэрыял, супярэчлівымі былі адносіны паміж зяцем і цешчай, свякроўю і нявесткай.